text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 23 юни 2014 година
  относно допълнителните исторически авиационни емисии и допълнителните квоти за авиационни емисии с оглед на присъединяването на Хърватия към Европейския съюз
  (текст от значение за ЕИП)
  (2014/389/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Акта за присъединяване на Хърватия (1), и по-специално раздел 10, част I, точка 1, буква а) от приложение V към него,
  като има предвид, че:
  (1)
  Съгласно раздел 10, част I, точка 1, буква а), подточка i) от приложение V към Акта за присъединяване на Хърватия по отношение включването на всички полети между две летища, разположени на хърватска територия, и всички полети между летище на територията на Хърватия и друго летище, разположено в държава извън ЕИП (по-нататък наричани „допълнителни авиационни дейности“), чрез дерогация от член 3в, параграф 2 от Директива 2003/87/ЕО на Европейския парламент и на Съвета (2) периодът, посочен в член 13, параграф 1 и започващ на 1 януари 2013 г., започва на 1 януари 2014 г. за допълнителните авиационни дейности.
  (2)
  Съгласно раздел 10, част I, точка 1, буква а), подточка ii) от приложение V към Акта за присъединяване на Хърватия чрез дерогация от член 3в, параграф 4 от Директива 2003/87/ЕО и след процедурата, посочена в същата разпоредба, Комисията взема решение относно историческите авиационни емисии за допълнителните авиационни дейности в срок от шест месеца от датата на присъединяване.
  (3)
  Общото количество квоти, които се разпределят на операторите на въздухоплавателни средства, се определя като процент от историческите авиационни емисии. Съгласно член 3, буква т) от Директива 2003/87/ЕО историческите авиационни емисии представляват средноаритметичната стойност на годишните емисии през календарните години 2004, 2005 и 2006, отделени от въздухоплавателно средство, извършващо авиационна дейност, включена в списъка в приложение I към същата директива. Съгласно член 3в, параграф 2 от същата директива общото количество квоти, които се разпределят на операторите на въздухоплавателни средства, следва да бъде изчислено въз основа на тази историческа средноаритметична стойност.
  (4)
  В съответствие с член 18б от Директива 2003/87/ЕО Комисията получи съдействие от Евроконтрол при изчисляването на историческите авиационни емисии за допълнителните авиационни дейности. Като най-подходящи за целите на това изчисляване бяха определени обстойните данни за въздушното движение, съдържащи се в базите данни на Евроконтрол и произхождащи от централния офис на Евроконтрол за пътните такси и централния орган за управление на потока въздушно движение (CFMU). Тези данни посочват действителната дължина на маршрута поотделно за всеки полет. След това емисиите бяха изчислени поотделно за всеки полет по методите ANCAT 3 (Abatement of Nuisances Caused by Air Transport - намаляване на вредните въздействия, причинени от въздушния транспорт) и CASE (Calculation of Emissions by Selective Equivalence - изчисляване на емисиите чрез селективна еквивалентност). Този подход за изчисляване на историческите емисии бе усъвършенстван допълнително чрез използването на информация за действителната консумация на гориво, предоставена доброволно от представителен брой оператори на въздухоплавателни средства с цел проверка на резултатите.
  (5)
  Годишните емисии за допълнителни авиационни дейности през календарната 2004 г. от въздухоплавателни средства, които извършват авиационна дейност, включена в списъка в приложение I към Директива 2003/87/ЕО, бяха оценени на 114 024 тона CO2. Годишните емисии от такива въздухоплавателни средства през календарната 2005 г. бяха оценени на 126 827 тона CO2, а през 2006 г. - на 127 120 тона CO2. Историческите авиационни емисии възлизат на 122 657 тона CO2.
  (6)
  Съгласно раздел 10, част I, точка 1, буква а), подточка viii) от приложение V към Акта за присъединяване на Хърватия чрез дерогация от член 3д, параграф 3, буква г) от Директива 2003/87/ЕО броят на безплатно разпределяните квоти за допълнителните авиационни дейности се изчислява, като посоченият в член 3д, параграф 3, буква д) от същата директива параметър се умножи по сбора от данните за тонкилометри, които са включени в заявленията, изпратени на Комисията в съответствие с раздел 10, част I, точка 1, буква а), подточка vi) от приложение V към Акта за присъединяване на Хърватия.
  (7)
  Комисията анализира заявленията във връзка с допълнителните авиационни дейности, подадени от Хърватия в съответствие с раздел 10, част I, точка 1, буква а), подточка vi) от приложение V към Акта за присъединяване на Хърватия, и предоставените от Евоконтрол изчисления на историческите авиационни емисии за допълнителните авиационни дейности, след което заключи, че за параметъра, определен в член 3д, параграф 3, буква д) от Директива 2003/87/ЕО, не следва да се прилага единният корекционен коефициент, предвиден в раздел 10, част I, точка 1, буква а), подточка viii) от приложение V към Акта за присъединяване на Хърватия.
  (8)
  Съгласно раздел 10, част I, точка 1, буква а), подточка iii) от приложение V към Акта за присъединяване на Хърватия чрез дерогация от член 3г, параграф 2 от Директива 2003/87/ЕО, считано от 1 януари 2014 г., процентът на квотите, продавани на търг за допълнителни авиационни дейности, следва да е равен на дела квоти, които остават след изчисляване на броя на квотите, разпределяни безплатно съгласно член 3д, параграф 3, буква г) от същата директива, и броя на квотите, заделяни в специален резерв съгласно член 3е от нея.
  (9)
  Мерките, предвидени в настоящото решение, са разгледани в рамките на Комитета по изменение на климата,
  ПРИЕ НАСТОЯЩОТО РЕШЕНИЕ:
  Член 1
  Количеството допълнителни исторически авиационни емисии за допълнителните авиационни дейности се определя на 122 657 тона CO2.
  Член 2
  Общото количество квоти в Европейския съюз за допълнителни авиационни дейности за всяка година от периода между 1 януари 2014 г. и 31 декември 2020 г. се определя на 116 524.
  Член 3
  При изчисляване на броя на квотите, които да бъдат разпределени за допълнителни авиационни дейности в съответствие с параметъра, посочен в член 3д, параграф 3, буква д) от Директива 2003/87/ЕО, полученият резултат се закръглява надолу до най-близкото цяло число квоти.
  Член 4
  Общото количество квоти в Европейския съюз, които да бъдат разпределени безплатно за допълнителни авиационни дейности, е 41 584 за всяка година от периода между 1 януари 2014 г. и 31 декември 2020 г.
  Член 5
  Допълнителното общо количество квоти в Европейския съюз, които да се заделят в специалния резерв, е 3 495.
  Член 6
  Допълнителното общо количество квоти за авиационни емисии в Европейския съюз, които да се продават на търг, е 71 445 за всяка година от периода между 1 януари 2014 г. и 31 декември 2020 г.
  Член 7
  Настоящото решение влиза в сила в деня след публикуването му в Официален вестник на Европейския съюз.
  Съставено в Брюксел на 23 юни 2014 година.